《次韵酬潘庭立仪曹见赠之作》
宋代·饶节

安仁可独来，连璧岂易得。我老阅士久，此士秀江国。

不窥董生园，颇割子鱼席。向来决胜地，辟水湛寒碧。

几年富问学，一道贯儒释。捉麈初不哗，论正语明白。

哦诗咄嗟办，妙韵出金石。吾家妙喜师，赏叹节屡击。

夜堂明月冷，鼎足坐禅寂。他年山中人，盛事话畴昔。

作者简介：饶节（1065～1129），宋代诗僧。字德操，一字次守，自号倚松道人、倚松老人，出家后法名如壁。江西临川人，江西诗派重要诗人。就学于吕希哲，与谢逸、汪革、谢薖并称为“江西诗派临川四才子”。其诗淳真朴实，华而不绮，陆游称其为当时诗僧第一。